د بي ار ټي د پرانستې د ۲۳م مارچ وعده هم وفا نه شوه
د خېبرپښتونخوا په مرکز پېښور کې د بس رېېډ رسپانس ټرانسپورټ يا بي ار ټي په نامه د چټک بس پروژه په يو نيم کال کې پوره نه شوه او د دې پروژې د پرانستې دپاره ورکړی شوې یوه بله نېټه ۲۳م مارچ هم داسې تېره شوه.
د پاکستان تحریک انصاف (پي ټي ايي) تېر صوبايي حکومت د بي ار ټي پېل کولو په وخت په شپږو مياشتو کې د پوره کولو ژمنه کړې وه خو د دغه ژمنې سره نورې ډېرې ژمنې هم نه دي وفا شوي. د پېښور د څوکنو څخه تر حیات اباد پورې ۲۶ کلوميټر بي ار ټي پروژې د پرانستې دپاره وروستۍ نېټه نن د خالي/ شنبې ورځ ۲۳م مارچ نېټه ټاکل شوې وه. خو نن هم د پي ټي ايي حکومت يو ځل بيا په خپله ژمنه پوره کولو پاتې راغلو. د پېښور ښاريان او کاروباريان وايي د بي ار ټي پروژې يې ژوند تنګ کړی او د کاروبارونو يې خلاص کړل. يو کاروباري ملتان ترابي وايي، "د شپږو مياشتو زمونږ سره وعده شوې وه خو د هغې کال يو نيم وشو او جوړه نه شوه، هسې د خلکو سره فراډ دوکه کوي او زمونږ کاروبار يې خراب تراب کړو". د پي ټي ايي په حکومت د پېښور بي ار ټي په تړاؤ سختې نيوکې کيږي چې په دغه پروژه کې يې ډېر ځله بدلونونه وکړه خو بي ار ټي ده چې نه جوړيږي او د دې پروژې دپاره ځانګړې کړی شوې پېسې هم د خپل حسابه نورې سېوا کړی شوي دي. د خېبرپښتونخوا مخکني وزيراعلی پروېز خټک چې دا وخت د دفاع مرکزي وزير دی هغه په شپږو مياشتو کې د دې پروژې د بشپړېدو ژمنه کړې وه. د ۲۳م مارچ د پرانستې د نېټې ژمنه موجوده وزیراعلی محمود خان څو ورځې وړاندې کړې وه خو د پاکستان د ځايي ميډيا ترمخه نوموړی اوس خفه شوی او ويلي يي دي هغه به د بي ار ټي پرانسته نه کوي ځکه چې هغه د پروژې په اړه سم نه دی خبر کړی شوی. د صوبې د اطلاعاتو وزیر شوکت یوسفزي هم ځايي ميډيا سره په خبرو کې منلې چې د دې پروژې په ژمنو کې پاتې راغلي دي. په بي ار ټي کې چې د کومو درې غټو پارکنګ مارکيټونو ژمنه شوې وه، ويل کيږي د هغې هډو نخښې نه ښکاري. د پښور يو بل تن تحسين الله ويلي، د بي ار ټي په لار کې د موجودو دوکاندارانو کاروبار په ټپه ودرېدلی او د دغه پروژې د لاسه يې دا تېر کال د دوکانونو کرايانې د جېبونو څخه ورکړي دي. شوکت يوسفزی مني چې د دوي د بې پرواهۍ د لاسه بي ار ټي وروسته شوې او ويلي يې دي د بي ار ټي سړک پوره کړی شوی خو ځينې نورې نیمګرتیاوې اوس هم موجودې دي. د یوسفزي په وېنا دوي غواړي چې پروژه په هر ډول پوره شي بيا به يې پرانسته کوي، خو نوموړي د پروژې پوره کېدو دپاره بله کومه نېټه هم نه ده ښودلې.